A fost constituit legal Biroul Electoral Central pentru alegerile europarlamentare şi locale, dar opoziţia este nemulţumită.
Forţa Dreptei, PMP şi REPER nu au reuşit să aibă reprezentanţi în BEC, iar liderul USR, Cătălin Drulă, acuză că s-ar pregăti blocarea participării alianţei Dreapta Unită la alegerile din 9 iunie.
Pe langă cei şapte judecători de la Înalta Curte de Casaţie şi Justiţie, aleşi vineri prin tragere la sorţi, din Biroul Electoral Central mai fac parte preşedintele şi cei doi vicepreşedinţi ai Autorităţii Electorale Permanente. De asemenea sunt reprezentate şi următoarele formaţiuni politice şi organizaţii ale minorităţilor naţionale: PSD, PNL, USR, AUR, UDMR, PRO România şi Grupul parlamentar al minorităţilor naţionale din Camera Deputaţilor.
PMP, Forţa Dreptei si REPER nu au reprezentanti, deşi au solicitat acest lucru, însă, potrivit procesului verbal de constituire a Biroului Electoral Central, reprezentatul Partidului Mişcarea Populară a fost respins deoarece, conform datelor publice înscrise în Registrul partidelor politice, funcţia de preşedinte al PMP este deţinută de către Cristian Diaconescu şi nu de Eugen Tomac.
De asemenea, Forţa Dreptei şi REPER nu ar avea reprezentanţi pentru că niciuna dintre cele două formaţiuni politice nu a obţinut mandate la alegerile europarlamentare din anul 2019. Liderii Forţei Dreptei nu au fost mulţumiţi însă cu aceste explicaţii, vorbesc de un abuz incredibil şi anunţă că se vor adresa Înaltei Curţi de Casaţie şi Justiţie, iar preşedintele USR Cătălin Drulă susţine că ar avea semnale că puterea ar dori blocarea participării alianţei Dreapta Unită la alegerile din 9 Iunie.
Biroul Electoral Central urmează să se pronunţe astăzi asupra înregistrării acestei alianţe – formată din USR, PMP şi Forţa Dreptei. Dacă ar fi respinsă, cele trei formaţiuni nu vor putea să aibă candidaţi sub aceeaşi semn electoral la scrutinul din vară. (Rador/ FOTO radioiasi.ro)